Mutual fund Socity
สังคมกองทุนรวม ประจำวันศุกร์ที่ 31 พ.ค. 2556
31 พ.ค. 2556

สังคมกองทุนรวม ประจำวันศุกร์ที่ 31 พ.ค. 2556 ... วันศุกร์สุดท้ายของเดือน เป็นอีกเดือนที่นักลงทุน ตปท.ขายสุทธิ ซึ่งก็มาเริ่มขายกันในช่วงปลายเดือน และสาเหตุมาจากตลาดพัฒนาทั่วโลกปรับตัวลดลงเพราะความกังวลเรื่อง FED ประกาศยกเลิกมาตรการ QE3 ขณะที่ฝั่งยุโรปก็ยังมีความกังวลเรื่องเศรษฐกิจต่อเนื่อง ... ล่าสุด IMF ยังปรับลดคาดการณ์ GDP ของจีนลง จากเดิม 8% เป็น 7.75% ... แม้ กนง.จะปรับลดดอกเบี้ยลงแล้ว จนไม่น่าจะเป็นประเด็นกันอีก แต่หุ้นไทยก็ยังปรับลดลงหนัก หลุดแนวรับไปลึกอยู่ ... ก็ได้แต่บอกว่าคุมสติให้มั่น ถ้าเชื่อปัจจัยพื้นฐานผลประกอบการ บจ. ก็ไม่ต้องกังวล ซื้อกองทุนที่บริหารดีๆ เก็บหุ้นพื้นฐานดีเติบโตสูงเอาไว้ ก็ไม่น่าต้องทุกข์มาก ... หันมาดูข่าวกองทุนรวม บลจ.ไทยพาณิชย์ เคาะราคาขาย กองทุนรวมสิทธิการเช่าอสังหาริมทรัพย์ คริสตัล รีเทล โกรท (CRYSTAL) ออกมาแล้วที่ 10.60 บาท/หน่วย และคาดว่าจะเสนอขายช่วงต้นเดือน มิ.ย.ศกนี้ ผ่านธนาคารไทยพาณิชย์ทุกสาขา ... ปรับลดดอกเบี้ยลง ก็ส่งผลกระทบต่อผลตอบแทนตราสารหนี้ แต่ บลจ.กรุงศรี เปิดขายกองทุนเปิดกรุงศรีตราสารหนี้ 6M60 อายุประมาณ 6 เดือน ขาย IPO ถึงวันที่ 3 มิ.ย. 2556 ลงทุนขั้นต่ำ 1 หมื่นบาท ยังให้ผลตอบแทนประมาณ 2.70% ต่อปี เท่ากองที่ออกไปก่อนหน้านี้ ... บลจ.กรุงไทย ก็มีกองตราสารหนี้ ขาย IPO ถึงวันที่ 4 มิ.ย. อายุ 6 เดือน ให้ผลตอบแทน 2.70% ต่อปี เช่นกัน ... ส่วน บลจ.กสิกรไทย ไม่หวั่น GDP จีน ออกกองทริกเกอร์เข้าไปลงทุน ชื่อกองทุนเปิดเค ไชน่า อิควิเตอร์ ทริกเกอร์ 1 เพราะมองผลประกอบการ บจ.ในจีน เติบโตดีถึง 12% เปิดขาย IPO 35 มิ.ย.นี้ ตั้งเป้าหมายรับผลตอบแทน 8% ในปีแรก กองทุนนี้จะเข้าไปลงทุนในกองทุน iShare FTSE A50 China Index ETF ซึ่งเป็นกองทุน ETF ขนาดใหญ่ที่สุดในตลาดฮ่องกง และมีสภาพคล่องสูง บริหารโดย iShare หนึ่งในเครือของกลุ่ม Blackrock ... ด้าน บลจ.ธนชาต ยังมีมุมมองเป็นบวกตลาดหุ้นไทย ใช้จังหวะนักลงทุนตกใจออกกองทุนเปิดธนชาตชาเลนจ์ 11 ลงทุนในหุ้นไทยที่เติบโตดี เพราะมองการเติบโตของ บจ.สูงถึง 17% ในปีนี้ ให้เป้าหมายดัชนีที่ระดับ 1,740 จุด ในปีหน้า ... กองนี้มีเป้าหมายทริกเกอร์ 8% ใน 1 ปี ขาย IPO ถึงวันที่ 4 มิ.ย. ... ใครสนใจเรื่อง DW ชวนไปฟังสรุปข้อมูลสำคัญเกี่ยวกับสินค้าของตลาดหลักทรัพย์ฯ “Derivative Warrants” ในหัวข้อ “DW โฉมใหม่” ซึ่งจะมีการปรับปรุงเกณฑ์และเพิ่มประสิทธิภาพเพื่อให้ผู้ลงทุนมีทางเลือกในการลงทุนมากขึ้น ในวันจันทร์ที่ 3 มิ.ย. 2556 เวลา 11.0012.30 น. ณ ห้องประชุม 1104 ชั้น 11 อาคารตลาดหลักทรัพย์แห่งประเทศไทย ถนนรัชดาภิเษก